Florin Salam a fost adus, în această dimineaţă, cu mandat, la Secţia 2 Poliţie Bucureşti, după o serie de percheziţii desfăşurate de anchetatori, una dintre ele fiind chiar la manelist acasă.
El este acuzat, din nou, de înşelăciune, după ce trei persoane au depus reclamaţii împotriva sa, pentru că i-ar fi dat bani ca să cânte la evenimente, însă nu şi-a onorat angajamentele şi nici nu le-a returnat banii.
Astfel, în această dimineaţă, poliţiştii din Bucureşti au făcut trei percheziţii, una la Florin Salam acasă, şi două la apropiaţi ai acestuia, de asemenea, suspecţi în dosar.
După audierile de la Secţia 2, Florin Salam a aflat că va fi reţinut pentru 24 de ore, iar ulterior va fi prezentat procurorului de caz, care va decide dacă îl va duce pe manelist în faţa instanţei de judecată cu propunere de arestare preventivă.
Florin Salam, reţinut într-un dosar de înşelăciune. Ce spune Poliţia
"Astăzi, 14 martie 2023, poliţiştii Direcției Generale de Poliţie a Municipiului București – Secția 2 Poliție pun în aplicare trei mandate de percheziție domiciliară, în Municipiul București, într-un dosar penal în care sunt efectuate cercetări privind săvârșirea a trei infracțiuni de înșelăciune, prejudiciul fiind de aproximativ 18.000 de euro.
În fapt, la nivelul Secției 2 Poliție au fost înregistrate plângerile a trei persoane care sesizau faptul că ar fi plătit anumite sume unui bărbat, pentru prestarea unor servicii muzicale, însă acesta nu și-ar fi onorat înțelegerile și nici n-ar fi restituit banii primiți. Sesizările au fost depuse în zilele de 12 aprilie 2023, 16 ianuarie 2024 și 21 februarie 2024.
Astfel, în urma cercetărilor și investigațiilor desfășurate, în sarcina bărbatului bănuit de comiterea faptelor s-a stabilit următoarea activitate infracțională:
- în cursul zilei de 21 iulie 2020, în timp ce se afla în incinta unui restaurant din Sectorul 1, în urma unei înțelegeri verbale cu o persoană, aceasta i-ar fi plătit bărbatului, cu titlu de avans, 3.000 de euro pentru prestarea unui program muzical, în vara anului 2021, la o petrecere. Ulterior, bănuitul nu și-a respectat promisiunea și nu i-ar fi returnat persoanei vătămate suma încasată.
- la data de 28 ianuarie 2023, o altă persoană ar fi mers la locuința bărbatului, iar în urma unei înțelegeri verbale, i-ar fi plătit acestuia cu titlu de avans, 10.000 de euro pentru a presta servicii muzicale în data de 13 august 2023, însă în seara respectivă, bărbatul nu s-ar fi prezentat și nici nu a returnat banii persoanei vătămate.
- la data de 14 mai 2023, una dintre persoanele vătămate ar fi mers la locuința bănuitului, iar în urma unei înțelegeri verbale, i-ar fi plătit acestuia cu titlu de avans 25.500 de lei, pentru a presta servicii muzicale, în data de 29 septembrie 2023, însă bărbatul nu s-ar fi prezentat și, ulterior, nici nu ar fi restituit banii primiți.
Din cercetări, s-a stabilit că bănuitul ar fi săvârșit faptele în complicitate cu alți doi bărbați.
În vederea administrării materialului probator, în această dimineață, vor fi puse în executare trei mandate de percheziție domiciliară, urmând ca persoanele vizate să fie conduse la audieri, în vederea dispunerii măsurilor legale ce se impun.
Cercetările sunt continuate de către Secția 2 Poliție, sub supravegherea Parchetului de pe lângă Judecătoria Sectorului 1, sub aspectul săvârșirii a trei infracțiuni de înșelăciune.
Facem precizarea că efectuarea percheziţiei domiciliare este o etapă în cadrul procesului penal reglementată de Codul de procedură penală, ce are drept scop administrarea probatoriului necesar soluţionării cauzei, care nu poate, în nicio situaţie, să înfrângă principiul prezumţiei de nevinovăţie", se arată într-un comunicat al Poliţiei.
Florin Salam, cercetat în alte două dosare penale
În ultima perioadă, problemele penale par să se ţină scai de manelistul Florin Salam. Pe 8 februarie 2024, el a fost dus la Poliţie într-un alt dosar de înşelăciune, după ce, ca şi în cazul de astăzi, o persoană l-a acuzat că i-a dat bani să cânte la un eveniment, iar manelistul nu s-a prezentat şi nici nu i-a returnat banii.
Salam a fost audiat la acea dată, însă ulterior a fost lăsat în libertate.
În luna ianuarie, Florin Salam a fost acuzat de o tânără că ar fi bătut-o în camera unui hotel din Bucureşti.
"Am făcut atac de panică de dimineață. Deci vă rog să mă credeți chiar nu sunt ok. Pe 1 (n.r. ianuarie), în prima seară a anului, nimeni nu își dorește să i se întâmple chestia asta, adică să îți începi anul așa și mergi la un om care pare, atenție, pare ok și te duci acolo și vezi un monstru", a declarat atunci tânăra care l-a acuzat pe Salam că a bătut-o.